Umlingisi weGomora wakhulelwa eneminyaka ewu-14
UYISITHANDWA sabaningi umlingisi womdlalo iGomora, uSannah Mchunu, odlala indawo kaZodwa ongunina kaTeddy Isithombe: TWITTER
NOKUBONGWA PHENYANE | June 26, 2020
UMLINGISI womdlalo wethelevishini iGomora, uSannah Mchunu, olingisa indawo kaZodwa nongunina kaTeddy, uveze ukuthi uke wayiphila impilo efana nse, nale ayilingisayo.
Ukusho lokhu enkulumeni ekhethekile neSolezwe. Lo mlingisi usezakhele ugazi kubabukeli balo mdlalo selokhu waqala.
USannah uthe imshiye emangele indlela izinto ezimhambele kahle ngayo kule ndima ayengacabangi ukuthi angaba kuyona.
“Izinto zingihambela kahle endimeni yokulingisa, engikuyona. Ngake ngaba ngumdansi kodwa kwasheshe kwaphela ngenxa yokuthi ngathola ingane ngineminyaka engu-14.
Kodwa ngibona ukuthi konke kwakuyicebo likaNkulunkulu njengoba ngemuva kweminyaka ngabuya. Buka ngikuphi manje. Umshado wami awuhambanga kahle ngoba ngangihlukumezeka kakhulu.
Ngagcina ngithathe isinqumo sokubuyela ekhaya, lapho ngaba yihlaya emphakathini ngoba ngabuya nezingane eziyisikhombisa. Umngani wami, uWinnie Khumalo, wangihambisa ezindaweni okwakwenziwa khona inhlolokhono lapho ngangithola khona imidlalo emincane engibeke la ngikhona manje,” kuchaza uSannah.
Uthi indawo ayilingisayo ike yafana nempilo yakhe lokho kuye akusho lutho ngoba imenza athande ukuyilingisa usuku nosuku.
“Umsebenzi wami ngiyawuthanda ungenze ngaphila impilo ehlanzekile njengoba ngishilo mina noZodwa sicishe sifane. Kumanje izingane zami angihlali nazo, zihlala noyise okuyinto engangiphethe kahle. Indlela uZodwa aphuke ngayo emoyeni futhi ahlukumezeka ngayo ingenza ngisebenze kanzima ukulingisa le ndawo ngoba ngiyazi kahle,” kuchaza umlingisi.
Uveze nokuthi kuningi abantu abasozokubona kuyona.
“UZodwa ufana nomama abaningi bakuleli abaphila le mpilo nsuku zonke, abazigxinxa ngotshwala ukuze behlise ubuhlungu. Sizombona engenzi kahle endodaneni yakhe kodwa uzokwenza konke ukuyivikela, ukuthi lokhu uzokwenza kanjani yilokhu okumele abantu bakulindele.
Ngithanda ukutshela intsha ukuthi lo mdlalo iwubuke ngoba izocacelwa kabanzi ukuthi akumele ilahle ithemba, kumele isukume, ifeze amaphupho ayo. Ngibaphoxe kakhulu abazali bami kodwa buka ngikuphi ngenxa yokuthi ngasukuma ngazithatha,” kuchaza uSannah.
Uthe abantu akade bethanda uZodwa oziphuzelayo manje bazomthanda kakhulu ongasabuthinti utshwala, owenza okungcono empilweni kaTeddy. Uthe usezimisele ukuhambela izindawo ezihlukene akhulume nentsha ngezinto ezihlukene.